24/02/2017 | Administración LocalProvincial
Deputación Provincial da Coruña
Servizo de Promoción Económica, Turismo e Emprego
Resolución de Presidencia n.º 5239 pola que se aproba as bases e o orzamento da convocatoria do I concurso de fotografía turística 93 destinos por descubrir da provincia da Coruña

SERVIZO DE PROMOCIÓN ECONÓMICA, TURISMO E EMPREGO. SECCIÓN DE PROMOCIÓN E DESENVOLVEMENTO TURÍSTICO Por Resolución da Presidencia n.º 2017/5239 de 15 de febreiro aprobanse as bases e o orzamento da convocatoria do I concurso de fotografía turística “93 destinos por descubrir” da provincia da Coruña, que se transcriben de seguido: I CONCURSO DE FOTOGRAFÍA TURÍSTICA “93 DESTINOS POR DESCUBRIR”, ANO 2017 PREÁMBULO A particular localización da provincia da Coruña sitúaa nunha paraxe única chea dunha infinidade de atractivos. Peregrinación, castelos, marisco, rías, mosteiros, pescadores, fragas, praias, dolmens, igrexas, festas, faros, cantís, pazos… son algúns exemplos dos recursos que reúne o territorio onde conflúen tódolos Camiños de Santiago e onde se atopan as Fragas do Eume, a Torre de Hércules, e a enigmática Costa da Morte. Numerosos enclaves singulares agóchanse repartidos entre os 93 concellos que compoñen a provincia da Coruña, e dende a Deputación Provincial, propoñémosche fotografalos co teu móbil ou coa túa cámara e participar no I Concurso de Fotografía Turística “93 DESTINOS POR DESCUBRIR”. BASES I concurso de fotografía turística “93 destinos por descubrir” PRIMEIRA.–Obxecto. A Deputación Provincial da Coruña convoca o I Concurso de Fotografía Turística “93 DESTINOS POR DESCUBRIR” da provincia da Coruña 2016, co obxectivo de fomentar e dar a coñecer a oferta e riqueza turística da provincia a través dun concurso de fotografía, reflectindo os valores históricos, culturais, gastronómicos, etnográficos e paisaxísticos dos seus concellos, para que os potenciais turistas descubran lugares e recursos para planificar a súa viaxe, no marco dos 93 concellos que forman parte da provincia da Coruña. SEGUNDA.–Temática. Poderán presentarse fotografías que reflictan atractivos turísticos tales como praias, natureza, festas turísticas, patrimonio histórico, gastronomía, paisaxes, costumes e en xeral calquera aspecto que transmita a riqueza turística da provincia da Coruña. As fotografías realizaranse nas seguintes áreas xeográficas: – Ferrolterra: Ares, Cabanas, A Capela, Cariño, Cedeira, Cerdido, Fene, Ferrol, Mañón, Moeche, Monfero, Mugardos, Narón, Neda, Ortigueira, As Pontes de García Rodríguez, Pontedeume, San Sadurniño, As Somozas, Valdoviño e Vilarmaior. – A Coruña e As Mariñas: Abegondo, Aranga, Arteixo, Bergondo, Betanzos, Cambre, Carral, A Coruña, Coirós, Culleredo, Irixoa, Miño, Oleiros, Oza-Cesuras, Paderne e Sada. – Costa da Morte: Cabana de Bergantiños, Camariñas, Carballo, Carnota, Cee, Coristanco, Corcubión, Dumbría, Fisterra, A Laracha, Laxe, Malpica de Bergantiños, Mazaricos, Muxía, Ponteceso, Vimianzo y Zas. – Terras de Santiago: Ames, A Baña, Arzúa, Boimorto, Boqueixón, Brión, Cerceda, Curtis, Frades, Melide, Mesía, Negreira, Ordes, Oroso, O Pino, Padrón, Rois, Santa Comba, Santiago de Compostela, Santiso, Sobrado, Teo, Toques, Touro, Tordoia, Trazo, Val do Dubra, Vedra y Vilasantar. – Ría de Muros e Noia: Lousame, Muros, Noia, Outes e Porto do Son. – Ría de Arousa Norte: Boiro, Dodro, A Pobra do Caramiñal, Rianxo e Ribeira. TERCEIRA.–Participantes. Poderán participar no concurso abertamente todas as persoas físicas de calquera nacionalidade maiores de idade, que sexan posesores e autores de todos os dereitos sobre as imaxes presentadas. Non poderán participar no concurso os empregados da Deputación Provincial da Coruña. CUARTA.–Requisitos de participación. A participación pode ser múltiple, é dicir, os usuarios poderán participar con varias imaxes. Cada participante poderá presentar ata un máximo de 6 fotografías, que non foran anteriormente presentadas ou premiadas noutro concurso ou exposición. Os participantes teñen a obriga de comunicar á Deputación a concesión de calquera premio que obteña a obra presentada no momento en que esta situación se produza; esta circunstancia dará lugar a súa exclusión deste concurso. As fotografías deberán ser orixinais e inéditas. O participante manifesta e garante ser o único autor das fotografías que presenta a concurso, e responsabilízase totalmente de que non existan dereitos de terceiros nas fotografías presentadas. A organización presupón que o participante ten a autorización ou o permiso das persoas que aparecen nas fotografías presentadas, recaendo sobre o autor toda a responsabilidade relacionada co dereito a intimidade. Non serán admitidas fotografías das que se deduza de maneira clara e evidente que non están relacionadas coa temática do concurso, e tampouco se consentirán contidos que vulneren os dereitos á honra, intimidade persoal e/ou familiar, e á propia imaxe de terceiros, quedando os participantes fóra do sorteo. Achegaranse as fotografías en dous formatos: – Impreso: a fotografía presentarase en papel fotográfico de 15x20 ou 20x25, pegadas sobre un cartón pluma ou outro soporte ríxido, e deberán levar no seu dorso o título da fotografía. – Dixital: presentarase unha copia do traballo en formato JPG cun mínimo de 2400x1800 píxeles e cun peso máximo de 5MB nun CD ou dispositivo USB. O nome do arquivo será o título da fotografía. As fotografías non poderán estar asinadas, nin con ningún dato. Admitiranse fotografías en branco e negro, e en cor. Non se admitirán fotografías manipuladas dixitalmente con ningún programa de edición fotográfica, nin que non cumpran un mínimo de calidade. Poderase achegar xunto coa fotografía impresa unha breve explicación (máximo 200 palabras) sobre a fotografía nun folio aparte no que conste tan só o pseudónimo para poder identificala. QUINTA.–Envío e prazo de presentación. As fotografías serán presentadas nun sobre pechado en cuxo exterior conste: Premio de Fotografía Turística da Deputación da Coruña “93 DESTINOS POR DESCUBRIR” e un pseudónimo como identificador. Dentro deste sobre irán as fotografías, en papel fotográfico e en formato dixital e outro sobre pechado co pseudónimo no exterior, que conterá no seu interior os datos persoais e de contacto do participante (nome, apelidos, teléfono e/ou correo electrónico) xunto co título da obra. O prazo de presentación de orixinais rematará no prazo de 30 días hábiles (luns a venres), a contar dende ao día seguinte do da publicación desta convocatoria no Boletín Oficial da Provincia. Os orixinais presentaranse ou enviaranse por correo ao Rexistro da Deputación Provincial da Coruña, Avenida Porto da Coruña, n.º 2, 15003 A Coruña, en horario de luns a venres de 08:30 a 14:00h, e sábados de 09:00 a 13:30h. SEXTA.–Composición e actuación do xurado. O xurado estará presidido polo presidente da Deputación ou persoa en quen delegue, e formarán parte del: dous técnicos do Servizo de Promoción Económica, Turismo e Emprego e dúas persoas de recoñecido prestixio no ámbito da fotografía, que serán nomeadas polo presidente da Deputación; actuará como secretario o da corporación, ou o funcionario no que este delegue. A composición do xurado farase pública a través do taboleiro de anuncios e da páxina web de turismo da Deputación (www.dacoruna. gal/turismo) con anterioridade á súa reunión, co fin de que se poidan interpoñer, se é o caso, os recursos legais pertinentes. O xurado actuará en pleno, en sesión a poder ser única, e será necesaria a asistencia da maioría simple dos seus membros. Para os efectos da validez da súa constitución, será de aplicación o disposto no art.17 da Lei 40/2015, do 1 de outubro, de Réxime Xurídico do Sector Público, referente ás convocatorias e sesións. O xurado poderá declarar deserto o premio e presentará a súa proposta ao presidente da Deputación, que é o órgano competente para resolvelo. As deliberacións serán secretas e delas redactarase a acta correspondente. A decisión do xurado terá lugar no primeiro semestre do ano 2017 e darase a coñecer tanto no taboleiro de anuncios coma na páxina web de turismo da Deputación (www.dacoruna. gal/turismo). SÉTIMA.–Premio. Establécense os seguintes premios: Primeiro premio: 3.000 € Segundo premio: 1.500 €. Terceiro premio: 500 €. Estas cantidades están suxeitas aos impostos e retencións legais preceptivos. Só se concederá un premio por persoa e fotografía. OITAVA.–Entrega de premios. A concesión do premio darase a coñecer a través dos distintos medios de comunicación. A entrega de premios celebrarase nas dependencias da Deputación, e avisaranse as persoas gañadoras cunha semana de antelación. NOVENA.–Propiedades das fotografías. A Deputación poderá publicar ou expoñer os traballos premiados, que quedarán da súa propiedade. Igualmente poderá empregar todos aqueles traballos non premiados en diferentes medios para fins promocionais da provincia da Coruña. O participante autoriza á Deputación para que poda usar as fotografías, sen límites temporais nin territoriais con fins de exposición e promoción de carácter turístico, sen contraprestación económica algunha, para poder levar a cabo a súa difusión a través da páxina web www.dacoruna. gal/turismo, folletos e feiras de turismo nas que patrocine a Deputación. A participación no concurso supón por parte do participante a cesión á Deputación a título gratuíto, con carácter permanente, e sen restrición dos dereitos de reprodución de todo o material presentado, para a súa copia, distribución e publicación sen límites cos fins sinalados de exposición e promoción. DÉCIMA.–Aceptación das bases. A participación nesta convocatoria supón tanto a total aceptación destas bases coma a aceptación da decisión do xurado. A Coruña, 15 de febreiro de 2017. O presidente O secretario Valentín González Formoso José Luis Almau Supervía